|  |  |
| --- | --- |
| **Nastavni predmet** | Hrvatski jezik |
| **Domena** | Hrvatski jezik i komunikacija |
| **Nastavna jedinica** | Abeceda |
| **Razred** | 1. razred |
| **Odgojno-**  **-obrazovni ishod** | A.1.1. Učenik razgovara i govori u skladu s jezičnim razvojem izražavajući svoje potrebe, misli i osjećaje.  A.1.2. Učenik sluša jednostavne tekstove, točno izgovara glasove, riječi i rečenice na temelju slušanoga teksta.  A.1.3. Učenik čita tekstove primjerene početnomu opismenjavanju i obilježjima jezičnoga razvoja.  A.1.4. Učenik piše školskim formalnim pismom slova, riječi i kratke rečenice u skladu s jezičnim razvojem.  A.1.5. Učenik upotrebljava riječi, sintagme i rečenice u točnome značenju u uobičajenim komunikacijskim situacijama.  A.1.7. Učenik prepoznaje glasovnu strukturu riječi te glasovno analizira i sintetizira riječi primjereno početnomu opismenjavanju.  C. 1.1. Učenik sluša/čita tekst u skladu s početnim opismenjavanjem i pronalazi podatke u tekstu. |
| **Tijek nastavnog sata** | |
| **MOTIVACIJA**  Učiteljica/učitelj svira ili pušta izvedbu dječjeg zbora pjesme „Abeceda“. Postavlja pitanja o poznavanju pjesme.  Učenici i učiteljica/učitelj zajedno pjevaju pjesmu, pri tome učenici pokretom svojeg tijela izražavaju oblik slova po svojoj želji.  <https://youtu.be/nHGInXJ7pOU>  **NAJAVA**  Danas ćemo naučiti što je abeceda.  **OBRADA**  Učiteljica/učitelj projicira i pokazuje prethodno pripremljenu prezentaciju s abecedno poredanim velikim i malim slovima školskog formalnog pisma.  Učenici ponavljaju (izgovarajući glas). Prozvani učenici (oni koji su se javili) izgovaraju abecedu napamet.    Koja ste slova glasno izgovarali i kojim redoslijedom? Koja je razlika između glasa i slova? Koliko je slova abecede? Kako se naziva poredak slova koji smo vidjeli? Zašto je važno poznavati abecedu?  **SINTEZA**  Učenici prepisuju slova abecede u pisanku (samo velika slova)  **PONAVLJANJE igranjem jedne od predloženih igara:**  Igra abecede: Učiteljica/učitelj proziva 10 učenika. Imaju zadatak poredati se po abecedi počevši od učenika s imenom koje je abecednim redom prvo prema posljednjem. Tako nastavljamo sa sljedećom skupinom od 10 ili više učenika.  Igra pjevamo i pišemo Abecedu: Dok svi pjevaju učenici izlaze na ploču dogovorenim redom i zapisuju slovo na ploču (kako ide pjesma tako izlazi po jedan učenik i zapisuje slovo).  Učiteljica/učitelj podijeli svim učenicima kartice s napisanim velikim i malim slovom. Neki su učenici dobili po dvije kartice. Zadatak je poredati se abecednim redom. Čim se poredaju izgovarati abecedu (svaki učenik svoje slovo), učenici koji imaju po dvije kartice moraju se brzo premjestiti.  **PROVJERAVANJE**  Pisanje kratkih riječi i rečenica na ploču – učenici u pisanku.  MAMA, TATA, MARKO, PAS, MAČKA….  DOMAĆA ZADAĆA:   * napisati 10 kraćih riječi i abecedno ih poredati (počevši od prvog slova abecede). | |
| * **Sadržaji koji se koriste u aktivnostima** | |
| * **Pjesma Abeceda:** * [**https://youtu.be/nHGInXJ7pOU**](https://youtu.be/nHGInXJ7pOU)   Čuj, Ivice, ti već ideš u prvi razred, a ja ću tek iduće godine.  Reci mi, molim te, što se to u školi uči?  Svaki dan se uči slovo, svako slovo nešto novo,  naučili smo po redu cijelu abecedu:  A B C Č Ć D DŽ Đ E F G H I J K L JL M N NJ O P R S Š T U V Z Ž.  A – AUTO KOJI JURI  B – BROD NA VJETRU BURI  C – CVRČAK KOJI CVRČI  Č – ČAROBNJAK ŠTO TRČI  Ć – ĆUK ŠTO NOĆU ZIJEVA  D – DEVA KOJA PJEVA  DŽ – DŽIP ŠTO VOZI ĐAKE  Đ – ĐAKE VESELJAKE  Svaki dan se...  E – ELISA MOTORA  F – FARMA PORED MORA  G – GROŽĐE KOJE ZRIJE  H – HRČAK ŠTO SE SMIJE  I – INDIJANAC MALI  J – JELEN ŠTO SE HVALI  K – KLOKAN KOJI SKAČE  L – LISICA ŠTO PLAČE  Svaki dan se...  LJ – LJULJAČKA ZA DJECU  M – MRKVA FINA ZECU  N – NOSIĆ MALOG KLINCA  NJ – NJUŠKA BERNARDINCA  O – ODJEĆA OD KONCA  P – POKLOPAC OD LONCA  R – RADIO ŠTO SVIRA  S – SLIKA BEZ OKVIRA  Svaki dan se...  Š – ŠUMA TAMNA, HLADNA  T – TORTA ČOKOLADNA  U – UDICA NA ŠTAPU  V – VUK ŠTO PRUŽA ŠAPU  Z – ZVONO KAD ZAZVONI  Ž – ŽABA KAD ZARONI  Eto, slova nema više,  znati ćemo sve što piše!   * Prezentacija u Power Pointu ili možda nekom drugom alatu s abecedom napisanom velikim i malim školskim formalnim pismom   Riječi za zapisivanje (provjeravanje) : MAMA, TATA, MARKO, PAS, MAČKA…. | |
| **Primjeri vrednovanja za učenje, vrednovanja kao učenje ili naučenog uz upute** | VREDNOVANJE ZA UČENJE – povratna informacija učiteljicu/učitelja učenicima o napretku u radu, kako bi ukazali na dobro napravljeno ili kako bi učenici nešto popravili u daljnjem radu.  Npr: „Sva slova si izvrsno poredala/poredao .“  „Primjećujem da uvažavaš prijedloge prijatelja iz razreda.“  „Točno i po redu si izrekla/izrekao abecedu. Bravo! Samo tako nastavi!.“  „Lijepo i pravilno zapisuješ slova.“  VREDNOVANJE KAO UČENJE – tijekom igre u završnom dijelu sata, učenici sami vrednuju jedni druge. Ukazuju na dobro poredana slova ili pogrešno predana slova. |
| **Razrađeni problemski zadatci, zadatci za poticanje kritičkog razmišljanja, kreativnosti i/ili istraživački zadatci; ovisno o predmetu i nastavnoj temi** | Učenicima koji žele više učiteljica/učitelj zadaje zadatke:   1. Pokušaj nacrtati inicijale svojeg imena i prezimena upotrebom što više crta po karakteru. Koristi se toplim i hladnim bojama. 2. Igra u paru: Jedan učenik crta slovo žmireći, dok drugi objašnjava kako izgleda to slovo. |
| Poveznice na više odgojno-  -obrazovnih ishoda različitih predmeta ili očekivanja međupredmetnih tema | OŠ HJ A.1.7.  Učenik prepoznaje glasovnu strukturu riječi te glasovno analizira i sintetizira riječi primjereno početnomu opismenjavanju.  OŠ LK A.1.1.  učenik prepoznaje umjetnost kao način komunikacije i odgovara na različite poticaje likovnim izražavanjem.  OŠ TZK A.1.1.  Izvodi prirodne načine gibanja.  OŠ TZK A.2.1.  Izvodi prirodne načine gibanja i mijenja položaj tijela u prostoru.  OŠ TZK A.2.2.  Provodi elementarne igre.  OŠ GK B.1.1. Učenik sudjeluje u zajedničkoj izvedbi glazbe.  OŠ GK B.1.2. Učenik pjeva/izvodi pjesme i brojalice.  OŠ GK B.1.3. Učenik izvodi glazbene igre uz pjevanje, slušanje glazbe i pokret uz glazbu. |
| Aktivnost u kojima je vidljiva interdisciplinarnost | Hrvatski jezik – učenik nadopunjuje riječi slovima   * prepoznaje glasovnu strukturu riječi * uočava početni, središnji i završni glas u riječi * izvodi glasovnu analizu i sintezu   LIKOVNA KULTURA   * učenici koji traže više crtaju svoje inicijale * učenik u stvaralačkom procesu i izražavanju koristi se likovnim jezikom tako da kreće od doživljaja cjeline prema detalju.   TJELESNA I ZDRAVSTVENA KULTURA   * izvodi raznovrsne promjene položaja i gibanja u prostoru u motoričkim igrama, oblikujući slovo * učenici sudjeluju u igrama   GLAZBENA KULTURA   * učenici pjevaju pjesmu „ABECEDA“ uz pokret i zajedničko pjevanje |
| Aktivnosti koje obuhvaćaju prilagodbe za učenike s teškoćama | Napraviti često pauzu. Povećati font slova.  Učiteljica/učitelj ili učenik pomaže učeniku navodeći ga na tijek rada.  Osigurati dulje vrijeme obavljanja aktivnosti.  Koristiti različite vrste podražaja: vidne, slušne.  Zadatke po težini rasporediti tako da je prvo lakši zadatak, pa teži, a na kraju opet lakši. |
| Aktivnosti za motiviranje i rad s darovitim učenicima | Smisli tajno pismo; odaberi deset slova i svakom pridruži znamenku. Sastavi rečenicu i daj prijatelju zadatak da odgonetne što piše.  Čitanje teksta. |
| Upute za kriterijsko vrednovanje kompleksnih i problemskih zadataka i/ili radova esejskoga tipa | IZVRSTAN (5)  - objašnjava pojmove glas, slovo, riječ i daje primjere  - samostalno i pravilno izgovara sve glasove u riječima  - samostalno i pravilno izgovara i zapisuje abecedu  - samostalno i pravilno zapisuje sva slova (velika) u riječima  VRLO DOBAR (4)  - razumije i razlikuje pojmove glas, slovo, riječ  - pravilno izgovara sve glasove u riječima  - pravilno izgovara i zapisuje abecedu  - samostalno i pravilno zapisuje većinu slova (velikih) u riječima  DOBAR (3)  - razlikuje pojmove glas, slovo, riječ  - pravilno izgovara većinu glasova u riječima  - uglavnom pravilno zapisuje slova (velika) u većini riječi, poneko slovo izostavi  DOVOLJAN (2)  - prepoznaje rečenicu  - prepoznaje glas, slovo, riječ ( napisanu ili izgovorenu)  - neke glasove u riječima ne izgovara pravilno  - slova (velika) u riječima najčešće piše uz pomoć učiteljice/učitelja  NEDOVOLJAN(1)  - ne razlikuje glas i slovo  - ne prepoznaje rečenicu  - u izgovoru glasova u riječima većinom ga je potrebno ispravljati  - teško piše slova (velika) u riječima |
| Projektni zadatci (s jasnim scenarijima, opisima aktivnosti, rezultatima projekta, vremenskim okvirima) | Prijedlog 1:  Učenici tijekom mjeseca svibnja izrađuju svoju slikovnicu najdražih slova. Na papiru formata A4 učenici crtaju svoja najdraža slova (ili slova svoga imena), likovnom tehnikom koju žele. Tada učiteljica/učitelj s pomoću digitalnog alata StoryJumper izrađuje digitalnu slikovnicu razredne abecede.  Prijedlog 2:  Učenici pjevaju pjesmu „Abeceda“ te istovremenim pokretima pokazuju svojim tijelom slovo, a učiteljica/učitelj svira na sintisajzeru. Za to vrijeme snima se videouradak i objavljuje. (uz suglasnost roditelja/skrbnika) |
| Poveznice na multimedijske i interaktivne sadržaje | - učiteljica/učitelj može predložiti igre na tabletima s instaliranim aplikacijama:  SLOVARICA <http://www.ict-aac.hr/index.php/hr/ict-aac-razvijene-aplikacije/apple-ios-aplikacije/slovarica>  GLASKALICA <http://www.ict-aac.hr/index.php/hr/ict-aac-razvijene-aplikacije/android-aplikacije/glaskalica>  PAMTILICA <http://www.ict-aac.hr/index.php/hr/ict-aac-razvijene-aplikacije/apple-ios-aplikacije/pamtilica>  SUNČICA <https://play.google.com/store/apps/details?id=air.a32bita.sun.slov.hr&hl=hr> |